A bois versos!

Che unu trumu d’arestes istores
Chi olende dâe punta Paulina
Falan lestros a donzi marina
De Sardigna piênos d’ardores

Gai bois, o versos rebellos
Fortes gridos de un’anima franca
Colad’alto! girade onzi tanca
Pius lontana, sos òspiles bellos

Sos montigios, donz’idda in Sardigna.
E apparide a sos coros istrintos
Dae su dolu che donos promintos
Da una fada gentile e benigna.

S’incontrades in monte pastore,
Tristu fattu a s’ispartu masone
Naraelia sa bella canzone
De annadas de fruttu e d’amore;

De cuiles serenos prantados
In calch’adde luntana buscosa
Ue issu ispettende s’isposa
Tottu olvidet sos males passados.

Cand’idides frittidu in s’aradu
Su massagiu sudende, falade
Caros vèrsos, e a issu cantade
Cuddu mutu froridu e bramadu.

E cantade: «finida est sa gherra
Chi premìat sos animos tantu
E i su sambene meda e piantu
De sos frades regortu hat sa terra.

E dae cussa sementa penosa
Pius dulche hat a benner su fruttu.
E in su logu chi lagrima hat ruttu
Deve crescher isparta sa rosa.

Ue rugiu su sambene umanu
Est faladu, sa terra a bagnare,
Ai cue has andare a messare
Pius altu e donosu su ranu.

Ca sa terra non faghet dispettos
A sos liberos triballadores.
Issa incunzat sos mannos dolores
E issa rendet sos mannos profettos!»

S’incontrades, andende in s’iscura
Notte, zente cun odiu in su sinu
Bois versos in cussu camminu
Firmadèlos cun boghe segura

E sonora: «Ma prite currides
Fatt’a s’odiu, o Sardos, o frades?
Prite gai dae antigas edades
S’unu a s’ateru, o Sardos, bocchides?

Ite dannu!… S’isposa impedida,
Una mamma ispettende est pensosa,
Chi sa vida passadu hat penosa
Pro bos dare su pane e sa vida.

Bos’ispettan sos bostros pizzinnos
Risulanos in giru a su fogu,
E pensende chi babbu est in logu,
E hat a benner cun caros tintinnos.

E cherides pro s’odiu malignu
Chi a tantos sa domo hat distruttu,
Ma cherides cun s’impetu bruttu
Olvidare onzi dulche carignu?

S’odiu maccu cund’ una tenaghe
Nde tiremus dae coro una orta,
E faghimus sa santa resorta
De vivire che frades in paghe!»

Gai cantos d’amore galiardos
Sempr’andade cun bolu potente.
Bos istimen sos sardos, comente
Cun ardore deo istimo sos sardos.

Ca deo frades in tantu dolore
Chi amus tentu non chelzo consolu
D’alta fama; da ois chelzo solu
Frades mios, carignos d’amore!